
03.07.2023   
În scopul realizării obiectivului 2.4 „Fortificarea căilor alternative de soluționare a litigiilor”, setat în Strategia privind asigurarea independenței și integrității sectorului justiției pentru anii 2022–2025, aprobată prin Legea nr. 211/2021, Ministerul Justiției anunță inițierea procesului de executare a acțiunii 2.4.2. „Îmbunătățirea cadrului normativ în materia arbitrajului”.
În context, se propune elaborarea unui cadru normativ unic în materia arbitrajului. Existența dualismului de reglementare a arbitrajului intern și a arbitrajului internațional a generat mai multe probleme de ordin practic, cum ar fi: divergențe principiale în terminologia utilizată, suprapunerea dispozițiilor legale, confuzie în interpretarea normelor juridice și reglementări contradictorii, determinând inconsecvență și lipsa de predictibilitate. 
Specificul raporturilor de natură patrimonială, în special, cele comerciale, având impact semnificativ asupra economiei naționale, impun existența unui cadru normativ bine reglementat și eficient, menit să asigure claritate, abordare sistematizată și pragmatism. Astfel, scopul proiectului de lege este de a consolida cadrul normativ aferent prin elaborarea unei legi unice, ce ar facilita, simplifica și încuraja recurgerea la arbitraj, în aliniere cu ultimele tendințe și evoluții la nivel internațional.
Interes prezintă organizarea și desfășurarea procedurii arbitrale, calendarul procedurii arbitrale, utilizarea tehnologiilor informaționale în procedura arbitrală, conexarea procedurilor arbitrale, tribunalul arbitral, competența tribunalului arbitral, imunitatea arbitrilor, măsurile de asigurare, limitele intervenției instanțelor de judecată și asistența acestora la obținerea probelor, hotărârea arbitrală, recunoașterea și executarea hotărârii arbitrale, cheltuielile arbitrale, Registrul național al instituțiilor arbitrale și raportarea anuală etc. 
În vederea eficientizării procesului de elaborare a proiectului de lege menționat, solicităm respectuos implicarea activă a tuturor subiecților interesați prin prezentarea propunerilor în acest sens. Propunerile urmează a fi transmise pînă la data de 14.07.2023, în format electronic, la adresa: secretariat@justice.gov.md.
Persoana de contact: Daniela Știrbu, consultant superior, Secția drept public,  Direcția elaborare acte normative, tel: (022) 201405.
